CELEX: 52021PC0397
Language: lt
Date: 2021-07-15
Title: Pasiūlymas EUROPOS PARLAMENTO IR TARYBOS REGLAMENTAS kuriuo dėl valdymo įmonėms, investicinėms bendrovėms ir asmenims, konsultuojantiems kolektyvinio investavimo į perleidžiamuosius vertybinius popierius subjektų (KIPVPS) ir ne KIPVPS investicinių vienetų klausimais arba šiuos vienetus parduodantiems, taikomos pereinamojo laikotarpio priemonės pratęsimo iš dalies keičiamas Reglamentas (ES) Nr. 1286/2014

EUROPOS KOMISIJA
            Briuselis, 2021 07 15
            COM(2021) 397 final
            2021/0215(COD)
            Pasiūlymas
            EUROPOS PARLAMENTO IR TARYBOS REGLAMENTAS 
            kuriuo dėl valdymo įmonėms, investicinėms bendrovėms ir asmenims, konsultuojantiems kolektyvinio investavimo į perleidžiamuosius vertybinius popierius subjektų (KIPVPS) ir ne KIPVPS investicinių vienetų klausimais arba šiuos vienetus parduodantiems, taikomos pereinamojo laikotarpio priemonės pratęsimo iš dalies keičiamas Reglamentas (ES) Nr. 1286/2014
            (Tekstas svarbus EEE)
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               Pasiūlymo pagrindimas ir tikslai
            
            
               Reglamentu (ES) Nr. 1286/2014
                  1
                neprofesionaliesiems investuotojams suteikiama galimybė geriau suprasti ir palyginti mažmeninių investicinių produktų paketus ir draudimo principu pagrįstus investicinius produktus (toliau – MIPP ir DIP) ir priimti geriau pagrįstus investicinius sprendimus. MIPP ir DIP apima (tačiau tuo neapsiriboja) kolektyvinio investavimo į perleidžiamuosius vertybinius popierius subjektus (KIPVPS) ir mažmeninius alternatyvaus investavimo fondus (AIF).
            
            
               Kad būtų pasiekti išsikelti tikslai, Reglamentu (ES) Nr. 1286/2014 reikalaujama, kad MIPP ir DIP teikėjai laikytųsi vienodų informacijos apie produktus atskleidimo reikalavimų ir pateiktų neprofesionaliesiems investuotojams pagrindinės informacijos dokumentą (toliau – PID) apie kiekvieną siūlomą MIPP ir DIP. Atskleidžiama informacija turėtų sudaryti sąlygas neprofesionaliesiems investuotojams geriau suprasti konkrečių MIPP ir DIP ekonominį pobūdį bei riziką ir juos palyginti. Didesnis skaidrumas ir suderinimas taip pat naudingi finansinių paslaugų vidaus rinkai, nes sudaromos vienodos sąlygos MIPP ir DIP ir platinimo kanalams.
            
            
               Reglamentu (ES) Nr. 1286/2014 nustatyta pagrindinės informacijos dokumento (PID) forma ir turinys. Juo taip pat suteikiami įgaliojimai Europos priežiūros institucijoms (EPI), t. y. Europos bankininkystės institucijai, Europos draudimo ir profesinių pensijų institucijai ir Europos vertybinių popierių ir rinkų institucijai (įsteigtoms atitinkamai reglamentais (ES) Nr. 1093/2010
                  2
               , 1094/2010
                  3
                ir 1095/2010
                  4
               ), bendrai parengti techninius reguliavimo standartus (TRS), kuriuose nurodomas PID pateikimas ir turinys, jo standartinis formatas, rizikos ir grąžos pateikimo ir išlaidų apskaičiavimo metodika, informacijos, esančios pagrindinės informacijos dokumente, peržiūros sąlygos ir minimalus dažnumas ir PID pateikimo neprofesionaliesiems investuotojams sąlygos. Techniniai reguliavimo standartai nustatyti Komisijos deleguotajame reglamente (ES) 2017/653
                  5
               .
            
            
               Reglamento (ES) Nr. 1286/2014 32 straipsnyje nustatyta pereinamojo laikotarpio priemonė, pagal kurią valdymo įmonės, investicinės bendrovės ir asmenys, konsultuojantys KIPVPS ir ne KIPVPS investicinių vienetų klausimais arba šiuos vienetus parduodantys, laikinai atleidžiami nuo reikalavimo neprofesionaliesiems investuotojams pateikti PID. Šiuo metu ši priemonė taikoma iki 2021 m. gruodžio 31 d. (toliau – pereinamojo laikotarpio priemonė).
            
            
               Prie šio reglamento pridedami Komisijos deleguotojo reglamento (ES) 2017/653 pakeitimai. Atsižvelgiant į laiką, kurio reikia tiems Deleguotojo reglamento (ES) 2017/653 pakeitimams įgyvendinti ir teisiniam netikrumui sumažinti, šiuo reglamentu pereinamojo laikotarpio priemonės taikymas pratęsiamas iki 2022 m. birželio 30 d.
            
            
               Deleguotojo reglamento (ES) 2017/653 pakeitimai grindžiami 2021 m. vasario 3 d. EPI bendrai pateiktais TRS projektais. TRS projektai apima:
            
            
               ·naujas tinkamų veiklos rezultatų scenarijų apskaičiavimo metodikas ir patikslintą scenarijų pateikimą, siekiant užtikrinti, kad neprofesionalieji investuotojai neturėtų netinkamų lūkesčių dėl galimos grąžos;
            
            
               ·patikslintus suminius išlaidų rodiklius ir informacijos apie MIPP ir DIP išlaidas turinio ir pateikimo pokyčius, kad neprofesionalieji investuotojai galėtų geriau suprasti įvairių rūšių išlaidų struktūrą ir kad MIPP ir DIP klausimais konsultuojantiems ar šiuos produktus parduodantiems asmenims būtų lengviau naudotis šia informacija;
            
            
               ·pakeistą sandorių išlaidų apskaičiavimo metodiką, siekiant spręsti praktines problemas, iškilusias taikant galiojančias taisykles, ir klausimus, susijusius su jų taikymu tam tikrų rūšių investicijoms;
            
            
               ·pakeistas MIPP ir DIP, kuriais siūlomos įvairios investavimo galimybės, taisykles, siekiant paaiškinti informaciją apie poveikį išlaidoms.
            
            
               TRS projektuose taip pat išdėstytos nuostatos, susijusios su informacija apie ankstesnės veiklos rezultatus, skirta tam tikrų rūšių KIPVPS, mažmeniniams AIF ir draudimo principu pagrįstiems investiciniams produktams. 
            
            
               Prie šio reglamento taip pat pridedami Direktyvos 2009/65/EB
                  6
                pakeitimai, siekiant, kad nuo 2022 m. liepos 1 d. investuotojai negautų dviejų ikisutartinių informacijos atskleidimo dokumentų, susijusių su tuo pačiu KIPVPS (t. y. PID ir pagrindinės informacijos investuotojams pagal tą direktyvą).
            
            
               Priėmus šį pasiūlymą, Reglamentas (ES) Nr. 1286/2014 valdymo įmonėms, investicinėms bendrovėms ir asmenims, konsultuojantiems KIPVPS ir ne KIPVPS investicinių vienetų klausimais arba šiuos vienetus parduodantiems, bus taikomas nuo 2022 m. liepos 1 d., kad sutaptų su Direktyvos 2009/65/EB ir Deleguotojo reglamento (ES) 2017/653 pakeitimų taikymu.
            
            
               Suderinamumas su toje pačioje politikos srityje galiojančiomis nuostatomis
            
            
               Direktyvos 2009/65/EB 78–82 ir 94 straipsniuose reikalaujama, kad investicinės bendrovės ir KIPVPS valdymo įmonės parengtų pagrindinę informaciją investuotojams. Valstybės narės gali nuspręsti taikyti tas pačias taisykles ne KIPVPS fondams. 
            
            
               Pagrindinė informacija investuotojams teikiama tam, kad investuotojai turėtų „pagrįstai galėti suvokti jiems siūlomo investicinio produkto pobūdį bei susijusią riziką ir priimti informacija pagrįstus investicinius sprendimus.“ Pagrindinė informacija investuotojams – tai trumpas standartinis dokumentas (du puslapiai arba trys puslapiai struktūrizuotiems KIPVPS), kuriame informacija pateikiama nurodyta seka, kad būtų lengviau palyginti skirtingus KIPVPS. Informacija pateikiama netechnine kalba, kad ją suprastų neprofesionalieji investuotojai. Pagrindinė informacija investuotojams turėtų būti atskiras dokumentas: pagrindiniai jo elementai investuotojams turėtų būti suprantami nenurodant kitų dokumentų ir jis turėtų derėti su atitinkamomis KIPVPS prospekto dalimis. Jis grindžiamas bendru reikalavimu, kad atskleidžiama informacija būtų teisinga, aiški ir neklaidinanti.
            
         
         
            
               Be KIPVPS identifikavimo ir glausto jo investicinių tikslų ir investavimo politikos aprašymo, pagrindinė informacija investuotojams apima:
            
            
               ·skirsnį apie išlaidas ir mokesčius standartine informacijos apie mokesčius, įskaitant atitinkamus įspėjimus, pateikimo ir paaiškinimo forma, kad investuotojai būtų tinkamai informuojami apie mokesčius, kuriuos turės sumokėti, ir apie jų dydį, kaip į fondą investuoto kapitalo sumos dalį;
            
            
               ·skirsnį apie riziką ir grąžą, kuriame pateikiamos išsamios produkto rizikos ir grąžos profilio pateikimo taisyklės, naudojant sintetinį rodiklį, kurį papildo aprašomieji paties rodiklio ir rizikos, kurios jis neapima, paaiškinimai. Pagrindinėje informacijoje investuotojams gali būti pateikiama kryžminė nuoroda į KIPVPS prospektą, kuriame atskleidžiama išsamesnė informacija apie susijusią riziką;
            
            
               ·skirsnį apie veiklos rezultatus, kuriame pateikiami ankstesnės veiklos rezultatai arba atitinkamais atvejais – būsimi veiklos rezultatų scenarijai.
            
            
               Pagrindinė informacija investuotojams tapo MIPP ir DIP sistemos informacijos atskleidimo etalonu. Rengiant Reglamento (ES) Nr. 1286/2014 nuostatas dėl informacijos atskleidimo daug remtasi Direktyvos 2009/65/EB nuostatomis. Remiantis pagrindinės informacijos investuotojams modeliu, PID yra standartizuota informacijos suvestinė, kurioje paprastai, suprantamai ir palyginamai pateikiamos pagrindinės konkretaus MIPP ir DIP ypatybės (įskaitant išlaidas ir galimą riziką bei grąžą). Reglamente (ES) Nr. 1286/2014 taip pat nustatytos išsamios taisyklės, kada ir kaip MIPP ir DIP teikėjai ir MIPP ir DIP parduodantys arba jų klausimais konsultuojantys asmenys neprofesionaliesiems investuotojams turi pateikti PID.
            
            
               Apskritai Reglamentu (ES) Nr. 1286/2014 neprofesionaliesiems investuotojams siekiama suteikti potencialių priemonių, kad jie galėtų priimti geresnius investicinius sprendimus ir atsisakyti neoptimalių arba netinkamai parduodamų produktų, taip padedant atkurti pasitikėjimą finansų sistema. Palyginti su pagrindinės informacijos investuotojams nuostatomis, PID taisyklės sąmoningai parengtos taip, kad būtų lengviau palyginti daug įvairesnius mažmeninius investicinius produktus, įskaitant (bet ne tik) KIPVPS ir mažmeninius ne KIPVPS, investavimu pagrįstus draudimo produktus, išvestines finansines priemones ir struktūrizuotus produktus bei kitus draudimo principu pagrįstų ir investicinių produktų paketus.
            
            
               Funkciškai panašių ir tarpusavyje pakeičiamų MIPP ir DIP informacijos atskleidimo standartai didina skaidrumą ir palyginamumą ir kartu mažina painiavą dėl konkretiems sektoriams būdingų sąvokų naudojimo. Tai padeda neprofesionaliesiems investuotojams suprasti perkamus produktus ir jais pasitikėti, taip pat užkerta kelią reglamentavimo arbitražui ir skatina reglamentavimo nuoseklumą, o tai savo ruožtu turėtų palengvinti priežiūrą, mažinti išlaidas ir skatinti kainų konkurenciją. Tikslinis standartizavimas MIPP ir DIP sistemoje nėra universalaus sprendimo principas – MIPP ir DIP skirstomi į keturias kategorijas ir atitinkamai pritaikomi informacijos atskleidimo reikalavimai. Viena kategorija skirta produktams, kurie linijiniu būdu seka pagrindinę investiciją, – tai dauguma KIPVPS, mažmeninių AIF ir su investiciniais vienetais susietų draudimo produktų. Kartu PID užtikrinamas vienodas, nepriklausomai nuo kategorijos, pagrindinės informacijos pateikimas, jei MIPP ir DIP yra pakankamai panašūs, kad tai būtų galima padaryti.
            
            
               2014 m. pereinamojo laikotarpio priemonės, skirtos KIPVPS ir ne KIPVPS, priėmimas buvo pagrįstas tuo, kad nuo pagrindinės informacijos investuotojams dokumento taikymo pradžios  (2011 m. liepos 1 d.) praėjo palyginti nedaug laiko. Reglamento (ES) Nr. 1286/2014 35 konstatuojamojoje dalyje teisėkūros institucijos nurodė, kad būtų „proporcinga tokiems KIPVPS nustatyti penkerių metų pereinamąjį laikotarpį“ ir kad „pasibaigus tam pereinamajam laikotarpiui ir jo nepratęsus, KIPVPS turėtų būti pradėtas taikyti šis reglamentas.“
            
            
               Europos Parlamento ir Tarybos reglamentu (ES) 2019/1156
                  7
                pereinamojo laikotarpio priemonės galiojimas pratęstas iki 2021 m. gruodžio 31 d., su išlyga (14 konstatuojamoji dalis), kad „visos susijusios institucijos ir priežiūros institucijos turėtų stengtis veikti kuo greičiau, kad būtų sudarytos sąlygos nustoti taikyti tą pereinamojo laikotarpio išimtį“.
            
            
               Siekdamos šio tikslo EPI bendrai priėmė techninius reguliavimo standartus, kuriais iš dalies keičiamas Deleguotasis reglamentas (ES) 2017/653, ir juos pateikė 2021 m. vasario 3 d. Apibendrinant techniniai reguliavimo standartai yra susiję su toliau nurodytais punktais.
            
            
               Veiklos rezultatų scenarijai
            
            
               EPI mažina visų rūšių MIPP ir DIP pernelyg optimistinių veiklos rezultatų scenarijų riziką ir numato bendrą galimybę MIPP ir DIP teikėjams, kai tai pagrįsta, rengiant scenarijus naudoti mažesnius apskaičiuotų būsimos grąžos paskirstymų procentilius. Taip MIPP ir DIP teikėjai galėtų parengti konservatyvesnius scenarijus, jei mano, kad yra reikšminga rizika, kad dėl nustatytų scenarijų investuotojams gali kilti netinkamų lūkesčių. Tačiau pagal šią metodiką MIPP ir DIP teikėjai negali naudoti didesnių procentilių.
            
            
               Remdamosi testavimo su vartotojais rezultatais, EPI į sritis, kurios turi būti įtrauktos į visų MIPP ir DIP veiklos rezultatų scenarijus, įtraukia minimalią produkto grąžą.
            
            
               2 kategorijos (kuri apima daugumą KIPVPS ir ne KIPVPS) MIPP ir DIP atveju EPI siūlo patikslintą „palankaus“, „nuosaikaus“ ir „nepalankaus“ veiklos rezultatų scenarijų apskaičiavimo metodiką, kad būtų sumažintas procikliškumo dažnumas ir kuo labiau sumažinta klaidinančių įverčių rizika, dėl kurių gali atsirasti netinkamų neprofesionaliųjų investuotojų lūkesčių. Visų pirma, siekiant spręsti su procikliniais įverčiais susijusias problemas, šia metodika nuo 5 iki 10 metų padidinamas duomenų, kuriais grindžiamas scenarijų apskaičiavimas, metų skaičius. Taikant šią metodiką, scenarijai taip pat gaunami tiesiogiai iš ankstesnės grąžos paskirstymo, kad neprofesionaliesiems investuotojams būtų paaiškintas matematinis ankstesnės grąžos ir scenarijų verčių ryšys.
            
            
               Dėl testavimo nepalankiausiomis sąlygomis scenarijaus EPI išlaiko dabartinę metodiką, nes pasitvirtino, kad tai yra veiksmingas ekstremalių nepalankių rinkos įvykių, pavyzdžiui, 2020 m. pirminio finansinio sukrėtimo dėl COVID-19 krizės, poveikio rodiklis.
            
            
               Ankstesnės veiklos rezultatai
            
            
               PID skirsnyje „Kita svarbi informacija“ EPI pateikia nuorodą į alternatyvų internetinį šaltinį arba išorinį dokumentą, kuriame pateikiami standartizuoti ankstesnės veiklos rezultatų duomenys. Jos taip pat standartizuoja ankstesnės veiklos rezultatų turinį ir metodiką naujame Deleguotojo reglamento (ES) 2017/653 VII priede. Siūloma metodika grindžiama pagrindinės informacijos investuotojams metodu, prireikus atliekant konkrečius patikslinimus. Kitų nei 2 kategorijos MIPP ir DIP atveju EPI palieka dabartinį metodą, pagal kurį parodomi tik veiklos rezultatų scenarijai.
            
            
               Išlaidos
            
            
               EPI patikslina suminius išlaidų rodiklius ir pakeičia informacijos apie MIPP ir DIP išlaidas turinį ir pateikimą, kad neprofesionalieji investuotojai galėtų geriau suprasti įvairių rūšių išlaidų struktūrą ir kad būtų sudarytos palankesnės sąlygos MIPP ir DIP parduodantiems arba jų klausimais konsultuojantiems asmenims naudotis šia informacija, inter alia, reikalaudamos, kad išsami mažmeninių investicinių produktų paketų (kuriems taikoma Direktyva 2014/65/ES
                  8
               , FPRD II) išlaidų informacija būtų pateikiama pinigų sumomis, laikantis Deleguotojo reglamento (ES) 2017/565
                  9
                50 straipsnio 2 dalies. Draudimo principu pagrįstų investicinių produktų išlaidos vis dar pateikiamos kaip „grąžos sumažėjimas“.
            
            
               EPI keičia sandorių išlaidų apskaičiavimo metodiką, kad galėtų spręsti praktines problemas, susijusias su platinimo taisyklių taikymu. Jos taip pat užkerta kelią neigiamoms sandorių išlaidoms, nustatydamos mažiausią tiesioginių išlaidų lygį.
            
         
         
            
               Reglamento (ES) Nr. 1286/2014 33 straipsnyje reikalaujama, kad Komisija įvertintų, ar pereinamojo laikotarpio priemonę, skirtą KIPVPS ir ne KIPVPS, reikėtų „pratęsti [...], o galbūt, nustačius būtinus koregavimus, Direktyvos 2009/65/EB pagrindinės informacijos investuotojams nuostatas būtų galima pakeisti [PID] arba tas nuostatas prilyginti šiam dokumentui.“
            
            
               Šiuo atžvilgiu EPI pasiūlymas dėl patikslinto TRS rinkinio apima keletą patikslinimų, kuriais pagrindžiamas pagrindinės informacijos investuotojams pakeitimas atitinkamų produktų PID:
            
            
               ·Reikalavimas į PID įtraukti išorinę nuorodą į su konkrečiu produktu susijusią ankstesnės veiklos rezultatų informaciją, apskaičiuotą pagal standartinę metodiką, padeda neprofesionaliesiems investuotojams toliau naudoti tokią informaciją, kad jie galėtų įvertinti, kaip kiekvienas produktas atitinka savo etaloną, o tai svarbu norint palyginti aktyviai valdomus produktus.
            
            
               ·Standartizuotų KIPVPS ir ne KIPVPS produktų veiklos rezultatų scenarijų taikymas suteiks investuotojams išsamesnį veiklos rezultatų, kurių galima tikėtis iš produkto, rūšių vaizdą ir kartu sudarys sąlygas lengviau palyginti šiuos produktus su kitų rūšių mažmeniniais investiciniais ir draudimo produktais.
            
            
               ·Investuotojai turės didesnio palyginamumo galimybę, nes bus taikoma standartinė visų MIPP ir DIP, įskaitant KIPVPS ir ne KIPVPS, bendrų išlaidų atskleidimo sistema. Be to, keliais siūlomais TRS pakeitimais tiesiogiai sprendžiami KIPVPS rūšies produktų teikėjų iškelti susirūpinimą keliantys klausimai, įskaitant pakeistą sandorių išlaidų apskaičiavimo ir išsamios mažmeninių investicinių produktų paketų išlaidų informacijos glaudesnio suderinimo su FPRD II išlaidų atskleidimo sistema metodiką. Šiais pakeitimais bus apribotos turto valdymo sektoriaus išlaidos, susijusios su prisitaikymu prie MIPP ir DIP išlaidų atskleidimo taisyklių.
            
            
               ·Teikiant pagrindinę informaciją investuotojams ir PID reikalaujama apskaičiuoti sintetinį, skaitmeninį, vieną suminį rizikos rodiklį, pagrįstą įvairių rūšių rizikos sumavimu (kiek įmanoma) ir su pakankamais aprašomaisiais paaiškinimais. Šiuo metu šio rodiklio apskaičiavimo metodika pagal minėtas dvi informacijos atskleidimo sistemas šiek tiek skiriasi, o tai gali kelti painiavą neprofesionaliesiems investuotojams, bandantiems atlikti palyginimus tarp sistemų. Perėjus prie bendros metodikos pagerės palyginamumas. Be to, pakeitus metodiką, kai kurie produktai gali būti priskirti kitai rizikos kategorijai, todėl gali susidaryti klaidinantis įspūdis, kad jie tapo mažiau rizikingi. Tai iš dalies kompensuota teikėjams suteikus galimybę tam tikromis sąlygomis padidinti rizikos rodiklį (bet ne sumažinti).
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               Teisinis pagrindas
            
            
               Kaip ir Reglamentas (ES) Nr. 1286/2014, kurį šiuo pasiūlymu siekiama iš dalies pakeisti, šis pasiūlymas grindžiamas Sutarties dėl Europos Sąjungos veikimo 114 straipsniu. 
            
            
               Subsidiarumo principas (neišimtinės kompetencijos atveju)
            
            
               Pagal subsidiarumo principą Sąjungai veiksmų galima imtis tik tuomet, jei numatytų tikslų valstybės narės vienos negali pasiekti. Siekiant pašalinti finansinių paslaugų ir produktų vidaus rinkos kliūtis, reikalingi Sąjungos lygmens veiksmai, nustatant vienodą požiūrį į informacijos, susijusios su MIPP ir DIP, atskleidimą. Iš dalies keičiamas teisės aktas yra priimamas visapusiškai laikantis subsidiarumo principo ir jo pakeitimai turi būti priimami vadovaujantis Komisijos pasiūlymu.
            
            
               Proporcingumo principas
            
            
               Šie Sąjungos veiksmai yra būtini siekiant užtikrinti, kad kompetentingos institucijos ir MIPP ir DIP teikėjai veiksmingai taikytų MIPP ir DIP taisykles. Šiais veiksmais bus užtikrinta, kad Reglamento (ES) Nr. 1286/2014 tikslai būtų pasiekti visoje vidaus rinkoje ir taip būtų užtikrintas aukštas rinkos skaidrumo ir neprofesionaliųjų investuotojų apsaugos lygis.
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               Prie šio pasiūlymo atskiras poveikio vertinimas nepridedamas, nes jis jau buvo parengtas dėl Reglamento (ES) Nr. 1286/2014.
            
            
               Šiuo pasiūlymu nekeičiama reglamento esmė ir nesukuriama naujų įpareigojimų rinkos dalyviams. Jis susijęs tik su pereinamojo laikotarpio priemonės, taikomos valdymo įmonėms, investicinėms bendrovėms ir asmenims, konsultuojantiems KIPVPS ir ne KIPVPS investicinių vienetų klausimais arba šiuos vienetus parduodantiems (reglamento 32 straipsnis), pratęsimu šešiems mėnesiams (t. y. iki 2022 m. birželio 30 d.). Tikslas – užtikrinti teisinį tikrumą sektoriui ir kompetentingoms institucijoms, jiems rengiantis taikyti naująsias Deleguotajame reglamente (ES) 2017/653 ir Direktyvoje 2009/65/EB su pakeitimais nustatytas taisykles.
            
            
               4.POVEIKIS BIUDŽETUI
            
            
               Pasiūlymas Komisijos biudžetui poveikio neturi.
            
            
               2021/0215 (COD)
            
            
               Pasiūlymas
            
         
         
            
               EUROPOS PARLAMENTO IR TARYBOS REGLAMENTAS
            
            
               kuriuo dėl valdymo įmonėms, investicinėms bendrovėms ir asmenims, konsultuojantiems kolektyvinio investavimo į perleidžiamuosius vertybinius popierius subjektų (KIPVPS) ir ne KIPVPS investicinių vienetų klausimais arba šiuos vienetus parduodantiems, taikomos pereinamojo laikotarpio priemonės pratęsimo iš dalies keičiamas Reglamentas (ES) Nr. 1286/2014
            
            
               (Tekstas svarbus EEE)
            
            
               EUROPOS PARLAMENTAS IR EUROPOS SĄJUNGOS TARYBA,
            
            
               atsižvelgdami į Sutartį dėl Europos Sąjungos veikimo, ypač į jos 114 straipsnį,
            
            
               atsižvelgdami į Europos Komisijos pasiūlymą,
            
            
               teisėkūros procedūra priimamo akto projektą perdavus nacionaliniams parlamentams,
            
            
               atsižvelgdami į Europos ekonomikos ir socialinių reikalų komiteto nuomonę
                  10
               , 
            
            
               laikydamiesi įprastos teisėkūros procedūros,
            
            
               kadangi:
            
            
               (1)Europos Parlamento ir Tarybos reglamento (ES) Nr. 1286/2014
                  11
                5 straipsnyje reikalaujama, kad mažmeninių investicinių produktų paketų ir draudimo principu pagrįstų investicinių produktų (toliau – MIPP ir DIP) teikėjai parengtų pagrindinės informacijos dokumentą (toliau – PID); 
            
            
               (2)tačiau pagal to reglamento 32 straipsnio 1 dalį valdymo įmonėms, kaip apibrėžta Europos Parlamento ir Tarybos direktyvos 2009/65/EB
                  12
                2 straipsnio 1 dalies b punkte, investicinėms bendrovėms, kaip nurodyta tos direktyvos 27 straipsnyje, ir KIPVPS, kaip nurodyta tos direktyvos 1 straipsnio 2 dalyje,  investicinių vienetų klausimais konsultuojantiems ar šiuos vienetus parduodantiems asmenims iki 2021 m. gruodžio 31 d. netaikomas įpareigojimas pateikti PID (toliau – pereinamojo laikotarpio priemonė). Reglamento (ES) Nr. 1286/2014 32 straipsnio 2 dalyje nustatyta, kad kai valstybė narė taiko pagrindinės informacijos investuotojams formato ir turinio taisykles, kaip nustatyta Direktyvos 2009/65/EB 78–81 straipsniuose, ne KIPVPS fondams, kurie siūlomi neprofesionaliesiems investuotojams, pereinamojo laikotarpio priemonė turi būti taikoma tokių ne KIPVPS fondų vienetų klausimais neprofesionaliuosius investuotojus konsultuojančioms ar šiuos vienetus jiems parduodančioms valdymo įmonėms, investicinėms bendrovėms ir asmenims;
            
            
               (3)Komisijos deleguotuoju reglamentu (ES) 2017/653
                  13
                Reglamentas (ES) Nr. 1286/2014 papildomas techniniais reguliavimo standartais, susijusiais su pagrindinės informacijos dokumentų pateikimu, turiniu ir standartiniu formatu, rizikos ir grąžos pateikimo ir išlaidų apskaičiavimo metodika, taip pat pagrindinės informacijos dokumente esančios informacijos peržiūros sąlygomis ir dažnumu ir pagrindinės informacijos dokumento pateikimo neprofesionaliesiems investuotojams sąlygomis; 
            
            
               (4)[Leidinių biurui: įrašyti datą] Komisija priėmė Komisijos deleguotąjį reglamentą (ES) .../2021
                  14
               , kuriuo iš dalies keičiamas Deleguotasis reglamentas (ES) 2017/653, inter alia, siekiant sudaryti palankesnes sąlygas valdymo įmonėms, investicinėms bendrovėms ir asmenims, konsultuojantiems KIPVPS ir ne KIPVPS investicinių vienetų klausimais arba šiuos vienetus parduodantiems, naudotis PID pateikimu, turiniu ir standartiniu formatu. Tačiau Deleguotojo reglamento (ES) .../2021 taikymo pradžios data nustatyta 2022 m. liepos 1 d., kad tos valdymo įmonės, investicinės bendrovės ir asmenys, konsultuojantys KIPVPS ir ne KIPVPS investicinių vienetų klausimais arba šiuos vienetus parduodantys, turėtų pakankamai laiko pasirengti pereinamojo laikotarpio priemonės taikymo pabaigai ir kartu įpareigojimui parengti PID. Kadangi Deleguotojo reglamento (ES) .../2021 taikymo pradžios data buvo nustatyta 2022 m. liepos 1 d. ir kadangi būtina užtikrinti, kad pereinamojo laikotarpio priemonės taikymo pabaiga sutaptų su Deleguotojo reglamento (ES) .../2021 taikymo pradžios data, būtina pratęsti pereinamojo laikotarpio priemonės taikymo laikotarpį šešiems mėnesiams, t. y. iki 2022 m. birželio 30 d.;
            
            
               (5)todėl Reglamentas (ES) Nr. 1286/2014 turėtų būti atitinkamai iš dalies pakeistas;
            
            
               (6)atsižvelgiant į tai, kad iki pradinio pereinamojo laikotarpio priemonės galiojimo pabaigos liko labai trumpas laikotarpis, šis reglamentas turėtų įsigalioti nedelsiant,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Reglamento (ES) Nr. 1286/2014 32 straipsnio 1 dalyje data „2021 m. gruodžio 31 d.“ yra pakeičiama data „2022 m. birželio 30 d.“.
            
            
               2 straipsnis
            
         
         
            
               Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje
            
            
               
                  Europos Parlamento vardu
                        Tarybos vardu
               
               
                  Pirmininkas
                        Pirmininkas
               
            
         
         
            
                  
                     (1)
                  
                        2014 m. lapkričio 26 d. Europos Parlamento ir Tarybos reglamentas (ES) Nr. 1286/2014 dėl mažmeninių investicinių produktų paketų ir draudimo principu pagrįstų investicinių produktų (MIPP ir DIP) pagrindinės informacijos dokumentų (OL L 352, 2014 12 9, p. 1).
                        
               
               
                  
                     (2)
                  
                        2010 m. lapkričio 24 d. Europos Parlamento ir Tarybos reglamentas (ES) Nr. 1093/2010, kuriuo įsteigiama Europos priežiūros institucija (Europos bankininkystės institucija), iš dalies keičiamas Sprendimas Nr. 716/2009/EB ir panaikinamas Komisijos sprendimas 2009/78/EB (OL L 331, 2010 12 15, p. 12).
                        
               
               
                  
                     (3)
                  
                        2010 m. lapkričio 24 d. Europos Parlamento ir Tarybos reglamentas (ES) Nr. 1094/2010, kuriuo įsteigiama Europos priežiūros institucija (Europos draudimo ir profesinių pensijų institucija), iš dalies keičiamas Sprendimas Nr. 716/2009/EB ir panaikinamas Komisijos sprendimas 2009/79/EB (OL L 331, 2010 12 15, p. 48).
                        
               
               
                  
                     (4)
                  
                        2010 m. lapkričio 24 d. Europos Parlamento ir Tarybos reglamentas (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (OL L 331, 2010 12 15, p. 84).
                        
               
               
                  
                     (5)
                  
                        2017 m. kovo 8 d. Komisijos deleguotasis reglamentas (ES) 2017/653, kuriuo Europos Parlamento ir Tarybos reglamentas (ES) Nr. 1286/2014 dėl mažmeninių investicinių produktų paketų ir draudimo principu pagrįstų investicinių produktų (MIPP ir DIP) pagrindinės informacijos dokumentų papildomas techniniais reguliavimo standartais, susijusiais su pagrindinės informacijos dokumentų pateikimu, turiniu, peržiūra ir patikslinimu ir reikalavimo pateikti tokius dokumentus įvykdymo sąlygomis (OL L 100, 2017 4 12).
                        
               
               
                  
                     (6)
                  
                        2009 m. liepos 13 d. Europos Parlamento ir Tarybos direktyva 2009/65/EB dėl įstatymų ir kitų teisės aktų, susijusių su kolektyvinio investavimo į perleidžiamus vertybinius popierius subjektais (KIPVPS), derinimo (OL L 302, 2009 11 17, p. 32).
                        
               
               
                  
                     (7)
                  
                        2019 m. birželio 20 d. Europos Parlamento ir Tarybos reglamentas (ES) 2019/1156 dėl palankesnių sąlygų tarpvalstybiniu mastu platinti kolektyvinio investavimo subjektų investicinius vienetus ar akcijas sudarymo, kuriuo iš dalies keičiami reglamentai (ES) Nr. 345/2013, (ES) Nr. 346/2013 ir (ES) Nr. 1286/2014 (OL L 188, 2019 7 12, p. 55).
                        
               
               
                  
                     (8)
                  
                        2014 m. gegužės 15 d. Europos Parlamento ir Tarybos direktyva 2014/65/ES dėl finansinių priemonių rinkų, kuria iš dalies keičiamos Direktyva 2002/92/EB ir Direktyva 2011/61/ES.
               
               
                  
                     (9)
                  
                        2016 m. balandžio 25 d. Komisijos deleguotasis reglamentas (ES) 2017/565, kuriuo Europos Parlamento ir Tarybos direktyva 2014/65/ES (FPRD II) papildoma nuostatomis dėl investicinių įmonių organizacinių reikalavimų bei veiklos sąlygų ir toje direktyvoje apibrėžtų terminų (OL L 87, 2017 3 31, p. 1).
               
               
                  
                     (10)
                  
                        OL C […], […], p. […].
               
               
                  
                     (11)
                  
                        2014 m. lapkričio 26 d. Europos Parlamento ir Tarybos reglamentas (ES) Nr. 1286/2014 dėl mažmeninių investicinių produktų paketų ir draudimo principu pagrįstų investicinių produktų (MIPP ir DIP) pagrindinės informacijos dokumentų (OL L 352, 2014 12 9, p. 1).
                        
               
               
                  
                     (12)
                  
                        2009 m. liepos 13 d. Europos Parlamento ir Tarybos direktyva 2009/65/EB dėl įstatymų ir kitų teisės aktų, susijusių su kolektyvinio investavimo į perleidžiamus vertybinius popierius subjektais (KIPVPS), derinimo (OL L 302, 2009 11 17, p. 32).
                        
               
               
                  
                     (13)
                  
                        2017 m. kovo 8 d. Komisijos deleguotasis reglamentas (ES) 2017/653, kuriuo Europos Parlamento ir Tarybos reglamentas (ES) Nr. 1286/2014 dėl mažmeninių investicinių produktų paketų ir draudimo principu pagrįstų investicinių produktų (MIPP ir DIP) pagrindinės informacijos dokumentų papildomas techniniais reguliavimo standartais, susijusiais su pagrindinės informacijos dokumentų pateikimu, turiniu, peržiūra ir patikslinimu ir reikalavimo pateikti tokius dokumentus įvykdymo sąlygomis (OL L 100, 2017 4 12, p. 1).
                        
               
               
                  
                     (14)
                  
                        OL C […], […], p. […].